**Muutuvtunni kokkulepete piloodi mõjude hindamine**

Muutuvtunni kokkulepete sõlmimise tulemusel peaks vähenema võlaõiguslike lepingute (edaspidi VÕS lepingute) sõlmimine jaekaubandussektoris (edaspidi kaubandussektor), mida on seni kasutatud töötajate tööaja paindlikkuse suurendamiseks. Samuti peaks vähenema sektoris ületundide tegemine, mis on tingitud sellest, et suurenenud töömahtu ei ole tihti võimalik pikalt ette planeerida. Kaubandussektor defineeritakse EMTAK koodi G 47 kaudu. Pilootprojekti kestuseks on planeeritud kaks ja pool aastat.

Pilootprojekti lõppedes viiakse läbi mõjuhinnang, mis sisaldab järgmiseid osasid:

1. Ülevaade sellest, kui palju on kasutatud projekti jooksul muutuvtunni kokkuleppeid, tuginedes Eesti Maksu- ja Tolliameti (edaspidi EMTA) andmetele, millised ettevõtted on seda teinud enim (ettevõtte suurus, täpsem EMTAK kood jm) ja kui suure osa töötajatega on ettevõtted sellist kokkulepet sõlminud.
2. EMTA andmetele tuginedes vaadatakse trendi VÕS lepingute sõlmimiste arvus ja osakaalus kaubandussektori ettevõtetes, kes kasutasid muutuvtunni kokkuleppeid, ja võrreldakse seda ülejäänud kaubandussektori ettevõtete sama näitajaga. Andmed küsitakse EMTA-st kuise täpsusega, algusega 2-3 aastat enne pilootprojekti käivitumist. Eesmärk: selgitada välja, kas muutuvtunni kokkuleppeid kasutanud ettevõtetes on võrreldes võrdlusgrupiga vähenenud VÕS lepingute sõlmimine.
3. Trend ületundide arvus muutuvtunni kokkuleppeid sõlminud ettevõtetes. Kuna andmed peavad tulema otse tööandjatelt, ei ole võimalik siin kasutada võrdlusgruppi. Trendi hindamiseks esitavad tööandjad ületundide arvu teatud perioodi kohta enne esimese muutuvtunni kokkuleppe sõlmimist (vähemalt 3 ja maksimaalselt 6 kuud enne esimese muutuvtunni kokkuleppe sõlmimist). Eesmärk: selgitada välja, kas ületundide tegemine on ettevõttes vähenenud pärast muutuvtunni kokkulepete sõlmimist.
4. Tööinspektsiooni andmed töö- ja puhkeaja rikkumiste ja töövaidluste kohta kaubandussektoris. Juhtumeid võrreldakse eelnevate aastatega ning analüüsitakse, kas mõni juhtum on seotud muutuvtunni kokkulepetega. Eesmärk: selgitada välja projekti võimalikud negatiivsed mõjud.
5. Laiem ülevaade võimalikest muutustest kaubandussektoris EMTA andmetele tuginedes – näiteks tööjõuvoolavus, tähtajaliste *vs* tähtajatute lepingute sõlmimine, töösuhete lõpetamise alused. Võrreldakse muutuvtunni kokkuleppeid kasutanud ettevõtteid ülejäänud kaubandussektori ettevõtetega või kõigi tegevusalade keskmisega. Eesmärk: laiemalt hinnata, kas pilootprojektil on mõju kaubandussektorile.
6. Ankeetküsitlus töötajate seas nendes ettevõtetes, kes on kasutanud muutuvtunni kokkuleppeid (online küsitlus). Valimis nii muutuvtunni kokkuleppega töötajad kui ka ettevõtte ülejäänud töötajad. Küsitlus sisaldab küsimusi töötaja lepingu tüübi, ületundide tegemise ja üldise tööajaga rahulolu kohta. Muutuvtunni kokkuleppeid kasutavad ettevõtted edastavad online küsimustiku viite oma töötajate e-postiaadressidele. Eesmärk: selgitada välja, milline on muutuvtunni kokkulepete sõlmimise mõju töötajatele nende endi hinnangul.
7. Ankeetküsitlus tööandjate seas, kes on kasutanud muutuvtunni kokkuleppeid. Eesmärk: selgitada välja, milline on tööandjate hinnangul olnud muutuvtunni kokkulepete mõju nende ettevõtte tegevusele.

Ootused tööandjatele, kes muutuvtunni kokkuleppeid sõlmivad:

* Ületundide kohta andmete kogumine ja projekti lõpus Sotsiaalministeeriumile edastamine. Täpsemalt tuleks esitada kuude kaupa kuu jooksul või summeerimisperioodil ettevõttes tehtud ületundide arv ja ületunde teinud töötajate arv. Trendi väljaselgitamiseks tuleks andmeid koguda ka vähemalt 3 ja maksimaalselt 6 kuu kohta enne esimese muutuvtunni kokkuleppe sõlmimist.
* Töötajate küsitluse läbi viimiseks projekti lõpus töötajatele küsimustiku edastamine. Samuti töötajatele info jagamine küsimustiku kohta (sh, et tegemist on anonüümse küsimustikuga, mille vastuseid tööandja ei näe).
* Valmisolek projekti lõpus ise täita lühike ankeetküsimustik.